Tiada peminat, tiada masalah buat Serena
SERENA Williams mengabaikan ketiadaan peminat untuk mencatat kemenangan selepas berehat enam bulan kerana  pademik Covid-19 semalam, mengalahkan Bernarda Pera dalam tiga set di kejohanan WTA, Terbuka Top Seed di Kentucky. Williams, yang sebelum hari Selasa tidak bermain dalam perlawanan kompetitif sejak penampilan dalam Piala Fed pada bulan Februari, bangkit daripada ketinggalan untuk mengalahkan pemain nombor 60 dunia dari Amerika Syarikat, Pera 4-6, 6-4, 6-1 dalam masa dua jam dan 15 minit di Top Seed Kelab Tenis di Lexington. Kemenangan pusingan pertama bekas pemain nombor satu dunia itu dilangsungkan dalam arena kosong. Kejohanan minggu ini – acara WTA pertama di AS sejak wabak Covid-19 – berlangsung tanpa penonton. Williams, 38, kemudian mendedahkan bahawa persekitaran tenang sesuai dengan permainannya. “Suasana yang sangat tenang, sangat dingin,” kata Williams. “Saya tidak boleh berkata bahawa saya tidak menyukainya. Saya tidak keberatan sama sekali. Saya telah melalui banyak perkara dalam karier saya dan ini sama sekali berbeza. Saya rasa saya menang hari ini kerana saya tenang buat kali pertama dalam karier saya . “Ia mengingatkan saya pada zaman junior saya. Sesuatu yang nostalgia tentangnya. Saya agak menikmatinya.” Juara perseorangan Grand Slam 23 kali itu kelihatan seperti akan tersingkir awal dalam set kedua, tetapi bangkit daripada ketinggalan  0-40 untuk menyamai kedudukan 4-4 sebelum bertahan dan akhirnya memenangi set tersebut. “Saya baru tahu saya boleh melakukan yang lebih baik,” kata Williams. “Itu permainan yang menarik. Saya hanya harus membiasakan diri dengan permainannya sedikit. Dia bermain dengan sangat baik.” Williams kini akan bermain menentang kakak beliau Venus Williams yang menewaskan Victoria Azarenka dari Belarus 6-3, 6-2. Kejohanan WTA minggu ini adalah yang pertama diadakan di Amerika Syarikat sejak wabak Covid-19 menutup musim tenis awal tahun ini. – AFP 
See author's posts
